CELEX: 62017TN0506
Language: da
Date: 2017-08-08 00:00:00
Title: Sag T-506/17: Sag anlagt den 8. august 2017 — Makhlouf mod Rådet

16.10.2017   
            
            
               DA
            
            
               Den Europæiske Unions Tidende
            
            
               C 347/38
            
         Sag anlagt den 8. august 2017 — Makhlouf mod Rådet
   (Sag T-506/17)
   (2017/C 347/49)
   Processprog: fransk
   
      Parter
   
   
      Sagsøger: Rami Makhlouf (Damaskus, Syrien) (ved advokat E. Ruchat)
   
      Sagsøgt: Rådet for Den Europæiske Union
   
      Sagsøgerens påstande
   
   
               —
            
            
               Sagsøgerens søgsmål antages til realitetsbehandling, og sagsøgeren gives medhold.
            
         
               —
            
            
               Følgelig annulleres afgørelse (FUSP) 2017/917 af 29. maj 2017 og de efterfølgende retsakter til gennemførelse heraf, for så vidt som de vedrører sagsøgeren.
            
         
               —
            
            
               Rådet for Den Europæiske Union tilpligtes at betale sagsomkostningerne.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført fem anbringender.
   
               1.
            
            
               Første anbringende om, at de anfægtede retsakter tilsidesætter sagsøgerens ret til forsvar og navnlig hans ret til effektiv domstolsbeskyttelse som fastsat i artikel 6 og 13 i den europæiske konvention til beskyttelse af menneskerettigheder og grundlæggende frihedsrettigheder (herefter »EMRK«), i artikel 215 TEUF og i artikel 41 og 47 i Den Europæiske Unions charter om grundlæggende rettigheder.
            
         
               2.
            
            
               Andet anbringende om, at sagsøgte har tilsidesat sin begrundelsespligt, eftersom den anførte begrundelse ikke opfylder de forpligtelser, som EU-institutionerne skal overholde i henhold til EMRK’s artikel 6 samt artikel 296 TEUF og artikel 41 i Den Europæiske Unions charter om grundlæggende rettigheder.
            
         
               3.
            
            
               Tredje anbringende om et åbenbart urigtigt skøn, som Rådet har foretaget med hensyn til sagsøgerens involvering i finansieringen af det syriske regime.
            
         
               4.
            
            
               Fjerde anbringende om, at de anfægtede retsakter på ubegrundet og uforholdsmæssig vis indskrænker sagsøgerens grundlæggende rettigheder, herunder navnlig sagsøgerens ejendomsret som fastsat i artikel 1 i tillægsprotokol nr. 1 til EMRK og artikel 17 i Den Europæiske Unions charter om grundlæggende rettigheder, sagsøgerens ret til respekt for sit omdømme, herunder EMRK’s artikel 8 og artikel 10, stk. 2, uskyldighedsformodningen, som er fastsat i EMRK’s artikel 6 og i artikel 48 i Den Europæiske Unions charter om grundlæggende rettigheder, samt hans frihed til ud- og indrejse, der er sikret ved artikel 2, stk. 2, i protokol nr. 4 til EMRK.
            
         
               5.
            
            
               Femte anbringende om tilsidesættelse af retningslinjerne for gennemførelse og evaluering af restriktive foranstaltninger (sanktioner) som led i EU’s fælles udenrigs- og sikkerhedspolitik (Rådets dokument 15114/05 af 2.12.2005).